STROKOVNO IZOBRAŽEVANJE UČITELJIC TUJEGA JEZIKA V ŠPANIJI NA EUROPASS TEACHER ACADEMY

V mesecu juliju (3. 7. - 8. 7. 2022) sta se učiteljici Tanja Stavanja in Kim Valentinčič iz OŠ Pivka udeležili Erasmus seminarjev, ki so potekali v izobraževalnem centru v mestu Valencia, ki leži na vzhodni obali Španije.

Učiteljica Kim se je udeležila seminarja na temo interaktivnega poučevanja ob pomoči IKT tehnologije in varnosti na spletu, učiteljica Tanja pa seminarja s področja preprečevanja ter posredovanja v primeru (spletnega) ustrahovanja.

Prvi seminar je bil zelo dobro praktično naravnan, saj sta predavateljici predstavili vrsto izobraževalnih aplikacij za pedagoške namene, namenjene direktnemu prenosu v prakso. Le te so bile Educaplay, Loom, Lingoclip, Nearpod, Canva in Genially.

Seminar je zelo uporaben, saj učiteljem omogoča bogatenje lastnega poučevanja z uporabo IKT tehnologije direktno v praksi in to z nadgradnjo preizkušanja novih aplikacij. Z učenci bomo tako lahko pri pouku preizkusili nova znanja, ki smo jih pridobili na seminarju, tako z uporabo tablic pri pouku ali pametnih telefonov.

Prvi del drugega omenjenega seminarja je predstavil področje ustrahovanja z nekoliko bolj teoretične plati, drugi pa je postregel s številnimi uporabnimi znanji, kot so znaki za prepoznavanje žrtev nasilništva, razvijanje komunikacijskih veščin ter raznih dejavnosti za izboljšanje socialne dinamike v razredu. Posebna pozornost je bila namenjena vedno bolj razširjenemu spletnemu nasilju.

Strokovno usposabljanje nam vselej omogoča pridobitev različnih novih znanj in metod dela preko katerih učitelji nadgrajujemo kompetence, ki omogočajo aktivno, dinamično in bogato poučevanje in prenos znanj na naše učence.

Kim Valentinčič

Tanja Stavanja